b'\n_START_ARTICLE_\nPape\xc5\xbe Anastazij I.\n_START_SECTION_\n\xc5\xbdivljenjepis\n_START_PARAGRAPH_\nAnastazij je bil sin rimskega prezbiterja Marka Maksima (Marcus Maximus) in je zasedel sede\xc5\xbe svetega Petra takoj po Siricijevi smrti v sorazmerno ugodnih okoli\xc5\xa1\xc4\x8dinah.\n_START_SECTION_\nKr\xc5\xa1\xc4\x8danstvo kot dr\xc5\xbeavna vera\n_START_PARAGRAPH_\n\xc4\x8ceprav je svoje cesarstvo razdelil med svoje sinove, jim je cesar Teodozij oporo\xc4\x8dno zapustil v opomin, naj bo enotna kr\xc5\xa1\xc4\x8danska vera povezovalna spona v dr\xc5\xbeavi: _NEWLINE_\xc2\xbbEdino ta vera lahko ohranja mir v dr\xc5\xbeavi, prepre\xc4\x8duje vojskovanja in daje mo\xc4\x8d v premagovanju sovra\xc5\xbenikov.\xc2\xab\xc2\xa0. _NEWLINE_Honorij in Arkadij  sta storila vse, kar je bilo v njuni mo\xc4\x8di, da bi pomagala kr\xc5\xa1\xc4\x8danstvu do oblasti. V tem pogledu sta v\xc4\x8dasih celo pretiravala in nista upo\xc5\xa1tevala modrega Avgu\xc5\xa1tinovega nasveta: _NEWLINE_\xe2\x80\x9dPredvsem si moramo prizadevati, da odstranimo malike iz src poganov, ne pa za to, da jih razbijemo; \xc4\x8de smo namre\xc4\x8d pridobili za kr\xc5\xa1\xc4\x8danstvo njihova srca, nas bodo oni sami opozorili, naj jih razbijemo, ali pa bodo to storili z lastnimi rokami.\xe2\x80\x9d_NEWLINE_Honorij je okrepil vse zakone, ki jih je izdal v korist kr\xc5\xa1\xc4\x8danstva njegov o\xc4\x8de, in je duhov\xc5\xa1\xc4\x8dino vzel pod dr\xc5\xbeavno za\xc5\xa1\xc4\x8dito.\n_START_SECTION_\nObsodba Origenovih trditev\n_START_PARAGRAPH_\nSpodbujal je \xc5\xa1kofe, naj poskusijo sprejeti v katoli\xc5\xa1ko Cerkev donatiste raz\xc5\xa1irjene po Afriki in arijance po vzhodnih Cerkvah, kjer je njihovo \xc5\xa1tevilo sicer ob\xc4\x8dutno upadlo. Takrat je nastala pisemska vojna med Hieronimom in Origenom zaradi njegovega dela De Principiis (Peri Arch\xc3\xb3n), v katero so se zapletli \xc5\xbee \xc5\xa1kofje in so se njihova mnenja celo razhajala. Aleksandrijski \xc5\xa1kof Teofil je tako prepovedal branje vseh Origenovih spisov; to je bila torej prva cerkvena prepoved knjig ali \xe2\x80\x9eindex\xe2\x80\x9d. Janez Zlatousti pa je opozoril na njihovo slovstveno vrednost in je opomnil duhovnike, naj se varujejo le nekaterih v spisih vsebovanih zmotnih naukov. Tega mnenja je bil tudi pape\xc5\xbe Anastazij. V okro\xc5\xbenici \xc5\xa1kofom je na\xc5\xa1tel Origenove zmote in jih obsodil \xe2\x80\x93 ni pa prepovedal branje spisov. Cesar Honorij je izdal celo odlok, s katerim je prepovedal Rufinovo prevajanje._NEWLINE_Ker so tedaj za\xc4\x8deli arijanci \xc5\xa1iriti govorice zoper Liberija, ga je Anastazij vzel v obrambo.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nKomaj po dveh letih pape\xc5\xbeevanja je umrl med nedokon\xc4\x8dano Origenovo polemiko v Rimu. Pokopan je v Poncijanovih katakombah v Rimu.\n_START_SECTION_\nOcena\n_START_PARAGRAPH_\nMed njegovimi prijatelji so bili Avgu\xc5\xa1tin, Pavlin in Hieronim, ki ga opisuje kot odli\xc4\x8dnega mo\xc5\xbea, ki je bil bogat v svojem ubo\xc5\xa1tvu ter od pobo\xc5\xbenosti gore\xc4\x8d apostol.'